Diari Oficial de la Generalitat Valenciana


Sumari del DOGV 3292, del 23-07-1998 (1998/6072)

ORDRE de 18 de juny de 1998, de la Conselleria de Benestar Social, per la qual es convoquen subvencions destinades a entitats participants en el nivell d'Iniciació al Rendiment dins dels XVI Jocs Esportius de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3292

Data del DOGV
:   23-07-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/6072


Data del document
:   18-06-1998

Organisme emissor
:   Conselleria de Benestar Social

Tipus de document
:   Ordre

ORDRE de 18 de juny de 1998, de la Conselleria de Benestar Social, per la qual es convoquen subvencions destinades a entitats participants en el nivell d'Iniciació al Rendiment dins dels XVI Jocs Esportius de la Comunitat Valenciana. [1998/C6072]
  
D'acord amb el que disposa l'article 31.28 de l'Estatut d'Autonomia de la Comunitat Valenciana, l'esport és competència exclusiva de la Generalitat Valenciana.
  
La Llei 4/1993, de 20 de desembre, de la Generalitat Valenciana, de l'Esport de la Comunitat Valenciana, estableix en l'article 2 que les administracions públiques de la Comunitat Valenciana garantiran l'accés a l'activitat fisicoesportiva. A més, l'article 52.2 estableix: "Les activitats esportives d'àmbit escolar gaudiran del suport de l'administració esportiva de la Generalitat per al compliment del seus objectius."
  
D'acord amb això, per ordre de la Conselleria de Benestar Social de 3 de juliol de 1997 es va convocar els XVI Jocs Esportius de la Comunitat Valenciana (DOGV núm. 3.052, de 7 d'agost).
  
A fi de promoure aquesta àrea esportiva, la Conselleria de Benestar Social, ha establit aquest règim d'ajudes d'acord amb la base 7 en l'apartat 7.3 de l'Ordre de 3 de juliol de 1977, de convocatòria dels Jocs Esportius de la Comunitat Valenciana, que s'ajustarà als criteris de concurrència, publicitat i objectivitat en la seua concessió.
  
Per tot això, i d'acord amb el que estableix l'article 35 de la Llei 5/1983, de 30 de desembre del Govern Valencià, i l'article 47 del Text Refós de la Llei d'Hisenda Pública,
  
ORDENE
  
Primer
  
Convocar la concessió de subvencions a entitats inscrites que participen en el nivell Iniciació al Rendiment, dins dels XVI Jocs Esportius de la Comunitat Valenciana, per un import global màxim de deu milions de pessetes (59.286.697 PTA) a càrrec del capítol IV de la secció 16, servei 02 i programa 457.10 línia 401/000/98 dels pressupostos de la Generalitat Valenciana per al 1998.
  
Segon
  
Aprovar les bases per les quals es regula la convocatòria de subvencions a entitats que figuren com a annex I a aquesta ordre.
  
DISPOSICIONS FINALS
  
Primera
  
Per al correcte desenvolupament i execució del que disposa aquesta ordre es faculta el director general de l'Esport per a dictar les resolucions necessàries per a la seua aplicació.
  
Segona
  
Aquesta ordre entrarà en vigor a l'endemà de la publicació en el Diari Oficial de la Generalitat Valenciana.
  
Contra aquesta ordre, que esgota la via administrativa, s'hi podrà interposar recurs contenciós administratiu en el termini de dos mesos, comptadors des del dia de la seua publicació, davant la Sala Contenciosa Administrativa del Tribunal Superior de Justícia de la Comunitat Valenciana. La interposició de l'esmentat recurs requerirà la comunicació prèvia a la Conselleria de Benestar Social.
  
Tot això, d'acord amb el que disposen els articles 57 i 58 de la Llei Reguladora de la Jurisdicció Contenciosa Administrativa i l'article 110.3 de la Llei 30/1992, de 26 de novembre de Règim Jurídic de les Administracions Públiques i del Procediment Administratiu Comú.
  
València, 18 de juny de 1998
  
La consellera de Benestar Social,
  
MARCELA MIRÓ PÉREZ
  
ANNEX I
  
Bases per les quals es regula la concessió de subvencions destinades a entitats inscrites i que participen en el nivell Iniciació al Rendiment.
  
 Primera. Objecte i beneficiaris de les subvencions a entitats esportives
  
1.1 Les subvencions a les entitats objecte d'aquesta convocatòria tindran com a finalitat donar suport a la participació en els XVI Jocs Esportius de la Comunitat Valenciana, i es dirigiran al finançament de les despeses de desplaçaments dels equips inscrits en el nivell d'Iniciació al Rendiment.
  
1.2 Podran sol·licitar aquestes subvencions les associacions privades sense ànim de lucre que complisquen els requisits següents:
  
1.2.3 Que estiga legalment constituïda i inscrita en qualsevol registre públic de la Comunitat Valenciana.
  
1.2.4 Que estiga inscrita i participe en els XVI Jocs Esportius de la Comunitat Valenciana amb equips en el nivell d'Iniciació al Rendiment, d'acord amb les bases de l'ordre de convocatòria d'aquests jocs.
  
Segona. Sol·licituds i documentació
  
2.1. Les sol·licituds es podran presentar en les direccions territorials de la Conselleria de Benestar Social d'Alacant, Castelló i València, en el Registre General de la Conselleria de Benestar Social, situat en el passeig de l'Albereda, 16, o en qualsevol dels llocs que fa referència l'article 38 de la Llei 30/1992, de 26 de novembre, de Règim Jurídic de les Administracions i del Procediment Administratiu Comú.
  
2.2 El termini de presentació de sol·licituds finalitzarà el 15 de setembre de 1998.
  
2.3 Una vegada acabat el termini de presentació de sol·licituds, s'exposarà públicament en els taulers d'anuncis de la Conselleria de Benestar Social i les direccions territorials d'Alacant, Castelló i València, la llista de les sol·licituds presentades, amb la indicació de les possibles deficiències de documentació que haurà de reparar l'interessat en el termini de 10 dies, i se'ls advertirà que, si deixen passar el termini sense reparar-les, s'arxivarà l'expedient.
  
2.3 Les sol·licituds es realitzaran mitjançant instància dirigida a la Conselleria de Benestar Social, segons model que figura en l'annex II d'aquesta ordre.
  
2.4 En la sol·licitud s'indicaran totes les altres subvencions o ajudes que s'hauran sol·licitat o s'hauran atorgat per altres administracions o ens públics o privats.
  
2.5 La sol·licitud de subvenció a les entitats haurà d'anar acompanyada dels documents següents:
  
2.6.6 Fotocòpia compulsada de la inscripció de l'entitat en qualsevol registre públic de la Comunitat Valenciana o bé certificat del registre on es trobe inscrita, en què s'especifique la data d'inscripció i la situació actual.
  
2.6.7 Calendari elaborat per la federació corresponent, amb l'expressió dels partits que es disputaran en el 1998, en què figurarà l'entitat sol·licitant.
  
2.6.8 Certificat del secretari de l'entitat, amb el vistiplau del president d'aquesta, de la relació de despeses previstes en concepte de quilometratge que a l'entitat li ocasione el desplaçament als partits relacionats en el calendari de joc d'iniciació al rendiment.
  
2.9 L'admissió a tràmit d'una sol·licitud de subvenció no generarà cap compromís de concessió d'aquesta.
  
2.10 La sol·licitud es considerarà desestimada si la seua resolució no es produeix en el termini de tres mesos des de l'acabament del termini de presentació d'instàncies.
  
Tercera. Condicions prèvies a l'obtenció de la subvenció
  
Els beneficiaris i beneficiàries de subvencions a l'empara d'aquesta convocatòria hauran d'acreditar que es troben al corrent de les seues obligacions tributàries i amb la Seguretat Social en el moment d'acabament del termini de presentació de sol·licituds i en la forma establida en l'Ordre de 30 de maig de 1996 de la Conselleria d'Economia i Hisenda (DOGV núm. 2.775, de 21 de juny de 1996).
  
Queden exemptes del compliment d'aquesta obligació les subvencions que no superen la quantia de 300.000 pessetes per concepte i any.
  
Quarta. Valoració de les sol·licituds
  
4.1 Per a la concessió de les subvencions es tindrà en compte els criteris següents:
  
4.1.2 A cadascuna de les entitats que hagen realitzat la inscripció en el nivell de competició objecte de la subvenció i hagen disputat els partits establits en el calendari d'Iniciació al Rendiment, se li assignarà una quantitat fixa de 10.000 pessetes amb independència del nombre d'equips que tinga inscrits.
  
4.1.3 La quantitat resultant, després de restar les quanties fixes destinades a les entitats per la seua inscripció, es repartirà amb la realització d'un prorrateig d'acord amb el nombre de quilòmetres previstos per poder disputar els partits de cada equip, i es desestimaran aquells recorreguts el quilometratge total per partit dels quals siga igual o inferior a 30 quilòmetres ( anada i tornada).
  
4.4 Per a l'estudi i la valoració de les sol·licituds presentades es constituirà una comissió tècnica formada per tres representants de la Direcció General i un representant de cadascuna de les direccions territorials de la Conselleria de Benestar Social.
  
4.5 Una vegada acabat el termini previst en la base segona, la Direcció General de l'Esport disposarà de 15 dies naturals, a fi de convocar a la comissió d'avaluació, la qual procedirà a l'estudi i valoració de les sol·licituds i comprovarà el compliment dels requisits de les bases II i elevarà les seues conclusions a la Direcció General de l'Esport, que alhora elevarà la proposta de resolució de concessió o denegació a la consellera de Benestar Social, qui resoldrà definitivament.
  
4.6 Les resolucions de concessió indicaran la subvenció concedida i les obligacions del perceptor quant a la seua justificació.
  
4.7 La concessió de subvencions a entitats, serà comunicada per la Direcció General de l'Esport als interessats, i s'exposarà públicament en els taulers d'anuncis de la Conselleria de Benestar Social i les direccions territorials d'Alacant, Castelló i València, les sol·licituds concedides i les desestimades.
  
Cinquena. Obligacions dels beneficiaris
  
5.1 Els beneficiaris de subvencions a entitats esportives estan obligats a:
  
5.1.2 Justificar documentalment la seua participació en la competició del nivell iniciació al rendiment durant els XVI Jocs Esportius de la Comunitat Valenciana.
  
5.1.3 Comunicar a la Conselleria de Benestar Social l'obtenció de subvencions o ajudes per a la mateixa finalitat procedents d'altres administracions o ens públics privats.
  
5.1.4 Participar o assistir en actes o activitats esportives, a sol·licitud de la Direcció General de l'Esport en la forma que s'acorde, que no afecte el normal desenvolupament de les activitats pròpies de l'entitat esportiva.
  
5.1.5 La submissió a les actuacions de control financer que corresponen a la Intervenció General en relació amb les subvencions i ajudes concedides.
  
5.2 Quedarà sense efecte la concessió de la subvenció si, durant els XVI Jocs, no es realitza l'activitat que va motivar la concessió, si deixen de reunir-se els requisits que s'exigiren o si s'incompleixen, sense causa que ho justifique, les condicions establides en aquesta convocatòria.
  
Sisena. Modificació de la resolució de concessió
  
6.1 L'import de la subvenció concedida en cap cas podrà ser de la quantia que, aïlladament o en concurrència amb subvencions o ajudes d'altres administracions públiques, o d'altres ens públics o privats, supere el cost de l'activitat a desenvolupar pel beneficiari.
  
6.2 Tota alteració en les condicions que s'han tingut en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de la concessió.
  
Així mateix, podran ser motiu de modificació de la subvenció concedida qualsevol de les circumstàncies següents:
  
a) Abandonar la competició una vegada concedida la subvenció.
  
b) Que l'entitat subvencionada siga sancionada en ferm pel Comité Valencià de Disciplina Esportiva.
  
Setena. Pagament, termini i forma de justificació
  
7.1 Per a la percepció de la subvenció, que serà lliurada d'una sola vegada, amb la prèvia justificació documental d'aquesta, hauran d'acompanyar la documentació següent:
  
7.1.2 Certificat del secretari de l'entitat amb els recorreguts reals efectuats per aquesta, a fi de poder disputar els partits del calendari d'Iniciació al Rendiment, i no s'hauran de reflectir aquells que siguen inferiors a 30 quilòmetres segons la clàusula 4.ª, apartat 4.1.2.
  
7.1.3 Fotocòpies de les actes dels partits jugats com a visitant de cadascun dels equips de l'entitat en Iniciació al Rendiment, no caldrà aportar les que corresponguen a partits el desplaçament dels quals siga inferior a 30 quilòmetres.
  
7.1.4 Certificat del secretari de l'entitat en què s'especifiquen les despeses ocasionades a l'entitat, pels desplaçaments realitzats a fi de complir el calendari de competició.
  
7.2 El termini de justificació acabarà el 15 de novembre de 1998.
  
Vuitena. Reintegrament de les subvencions
  
Correspondrà el reintegrament de les quantitats percebudes i l'exigència de l'interés de demora des del moment del pagament de la subvenció en els casos següents:
  
a) Incompliment de l'obligació de justificació
  
b) Obtenir la subvenció sense reunir les condicions requerides per a això.
  
c) Incompliment de la finalitat per a la qual la subvenció va ser concedida.
  
d) Incompliment de les condicions imposades als beneficiaris amb motiu de la concessió de la subvenció.
  
e) Igualment, en el supòsit previst en la base 6.1, quan la subvenció principal siga de la Generalitat Valenciana correspondrà el reintegrament de l'excés obtingut sobre el cost de l'activitat desenvolupada.
  
Novena. Normativa aplicable
  
9.1 En tot allò que no preveu aquesta ordre, els beneficiaris se sotmetran al que estableixen la Llei d'Hisenda Pública de la Generalitat Valenciana i la Llei de Pressupostos de la Generalitat Valenciana per a l'exercici 1998. Tot això, sense perjudici del règim d'infraccions i sancions previst en el títol IV del Text Refós de la Llei d'Hisenda Pública de la Generalitat Valenciana.
  
9.2 La Direcció General de l'Esport podrà obtenir totes aquelles informacions, aclariments o documents complementaris que estime convenients per al seu assessorament.